Norsk Tipping: Har ikke oppdaget noe alarmerende
Kommunikasjonsrådgiver Roar Jødahl i Norsk Tipping sier at Norsk Tipping overvåker fotballkampene det spilles på grundig, og at de i forbindelse med kampene der det har forekommet mistanke om kampfiksing ikke har lagt merke til ekstra høye satsingssummer. - Dette handler om at vi følger med på innsatsen på spillprogrammene våre, og kontrollerer at alt oppfører seg normalt. Vi har ikke registrert at totalinnsatsen i kampene som er blitt omtalt har vært alarmerende høy, sier Jødahl til VG Nett. Han forteller videre at Norsk Tipping nå har begynt å gå i detalj rundt innsatsen i de aktuelle kampene for å finne bakenforliggende informasjon som kan være interessant for politiet i en eventuell etterforskning. BAKGRUNN:1.divisjonskamp avlyst på grunn av mistanke om kampfiksing - Denne informasjonen vil da bli overlevert politiet når de sannsynligvis kommer i forbindelse med politietterforskningen. Dette er en politisak, så det blir opp til dem å samle puslespillbitene og lage det store bildet, sier Jødahl.Jødahl konkluderer med at mistanke om og tilfeller av kampfiksing er alvorlig, både for Norsk Tipping og andre spillselskaper. - Det er om å gjøre å ikke være naive, men ta dette med det største alvor. Vi støtter også kulturministeren i hennes forslag om en felles handlingsplan, soer Jødahl. - Tenker du at Norsk Tipping kunne gjort noe som helst annerledes for å kunne ha oppdaget dette ved en tidligere anledning? - Det skal vi bruke litt tid på å finne ut. Jeg kan ikke gi deg et kategorisk ja eller nei på det nå, sier Jødahl til VG Nett. - Hvordan kommer dere til å gå fram? - Vi skal se på når alle sakens fakta ligger på bordet. Så skal vi analysere det. Handlingsplanen og utredningen vil være en gyllen anledning til å se på det sammen med alle involverte parter i saken og de som har interesse for den, avslutter han.Paul Myklebust, Country Manager i Betsson Norge, sier at Bettsson har satt i gang en rekke tiltak for å forhindre resultatmanpulering innenfor pengespill i Norge. - Under for eksempel en fotballkamp vil våre oddssettere fange raskt opp unormalt høy aktivitet. De sitter på jobb 24/7 og overvåker hva det blir spilt på og for, sier han til VG Nett. Han forteller også at begrensninger på satsningsbeløpet skal være med på å trygge bettingtjenestens kunder.- Hvis det blir unormalt høy aktivitet fanger et dataprogram dette opp, og markedet stenges, det vil si at kampen stenges for spilling. - Vi har også gjennomsnittstall på hvor mange som spiller på de forskjellige ligaene. For eksempel kan det være at om normalt 30 spillere spiller på en andredivisjonskamp, og tallet plutselig kommer opp i 130, stenges spillet. - Forekommer dette ofte? - Nei, ikke veldig ofte. Jeg har ikke eksakte tall foran meg nå, men vi har sett litt inn i systemene våre, og de aktuelle sakene fanges som oftest opp av media. Han viser til en rekke eksempler i den italienske ligaen, der resultatmanipulering har forekommet langt oftere enn i Norge.Direktør Atle Hamar i Lotteri- og stiftelsestilynet sier at tilsynets oppgave har med alt som skjer inntil kampstart å gjøre, men også gjennomføringen av selve pengespillet. - Mener dere at dere har hatt ansvar for å gjøre noe annerledes i forhold til å oppdage at det pågikk kampfiksing? - Det som skjer utenfor dette er idrettens ansvar. Men indirekte kan du si at kampfiksingen er med på å ødelegge for oddsen med at det undergraver tilliten til fotballtippingen og fotballoddsen, sier Hamar. Hamar forteller at Lotteri- og stiftelsestilsynet har en rekke kontroller som de gjennomfører for å kontrollere det norske pengespillmarkedet. - Vi driver både med transaksjonskontroll, og oversikt av transaksjonene via automatene til Norsk Tipping. Vi fører også kontroller i ettertid, systemkontroll og samtidskontroll til en viss grad. - Hva mener du at kan bli gjort annerledes for å raskere oppdage at det foregår resultatmanipulering innenfor pengespill? - Etter min mening er det veldig tydelig at i alle klubber i det norske systemet er kampfiksing uakseptabelt. Det er det ene. Det andre er at det finnes en rekke firmaer som driver med statistikk og analyseberegning i forhold til pengespill. Denne type virkemidler kan være med.
Norsk Tipping har gått i detalj rundt innsatsen i fotballkampene mistenkt for kampfiksing, men har ikke funnet spillesummer som tilsier resultatmanipulering.